Miller en Phehlukwayo lei ‘nuwe’ Proteas tot reekssegeDavid Miller. Foto: Krieket SA/Twitter Die “nuwe” span van die Proteas, met heelwat nuwelinge, is besig om in ŉ gedugte eenheid te ontwikkel. Dit was egter nie net Miller, met ses sesse en tien viere in 79 balle wat vir die Proteas hulle derde opeenvolgende oorwinning in die reeks van vyf wedstryde beklink het nie. Die 20-jarige Andile Phehlukwayo, wat in sy vier internasionale wedstryde tot dusver vir die Proteas as bouler sy merk gemaak het, het met oorleg en ŉ onteenseglike goeie temperament 42 onoorwonne lopies in 39 balle (vier viere en twee sesse) aangeteken. Hy het saam met Miller 107 lopies om die sewende paaltjie in net 70 balle daargestel en die oorwinning is behaal met nog vier balle van die laaste boulbeurt oor. Wat Miller se beurt des te meer spesiaal maak, is dat hy in die 31ste boulbeurt ŉ liesbesering opgedoen het en gesukkel het om vinnige lopies te hardloop. Voor dié twee het Quinton de Kock in sy derde opeenvolgende groot aanvangsvennootskap, dié keer 66 in 51 balle saam met Hashim Amla (45 in 30 balle) weer ŉ haastige 70 lopies in net 49 balle geslaan. Faf du Plessis (33 in 32 balle) het ook ŉ stewige bydrae gelewer, maar ná die verlies van Rilee Rossouw (18), JP Duminy (20) en Dwayne Pretorius (15) was die Proteas op 265/6 in die knyp. Hulle het toe nog 107 lopies in 74 balle benodig om die yslike telling van 371 verby te steek – en toe volg daardie vennootskap wat dit in 70 balle gedaan gekry het. ♦ Australië moes ná nederlae in die eerste twee wedstryde die derde wedstryd op Kingsmead wen om nog ŉ seggenskap in die eendagreeks te hê. Australië was vanuit die staanspoor, tot en met Miller en Phehlukwayo se vennootskap, in beheer en die Proteas op die agtervoet. Steve Smith het die loot vir die besoekers gewen en besluit om te kolf. Dale Steyn en Kagiso Rabada het onder die aanslag van Aaron Finch (53 in 34 balle) en David Warner op sy allerbeste (117 in 107 balle met 13 viere en twee sesse) deurgeloop. Steyn was teleurstellend en het eindelik 2/96 lopies in sy tien beurte geneem en Rabada het self 86 lopies afgestaan. Die Proteas het op die stadige kolfblad gesukkel om deur te breek terwyl die Australiërs vinnig aan ŉ stewige totaal gebou het, hoewel hulle na Warner se vertrek miskien ŉ raps te stadig gekolf het. Die eerste paaltjie het eers in die 14de boulbeurt geval toe Imran Tahir die vennootskap van 110 lopies verbreek het deur Finch uit te haal. En toe het die besoekers tot 234 voortgekolf voordat Warner uitgehaal is. Benewens Warner het Smith ook die Proteas laat bontstaan met sy 108 lopies in 107 balle. Imran Tahir (2/54) was Suid-Afrika se suksesvolste bouler en JP Duminy, wat in sy ses boulbeurte net 32 (5,33 lopies per beurt) afgestaan het, die bestendigste. Opgesomde telkaart – Australië 371/6 (50 beurte): Kolwers: David Warner 117, Steve Smith 108, Aaron Finch 53, Travis Head 35. Boulers: Imran Tahir 2/54, Dale Steyn 2/96. Suid-Afrika 372/6 (49.2 beurte): David Miller 118*, Quinton de Kock 70 Hashim Amla 45, Andile Phehlukwayo 42*, Faf du Plessis 33. Boulers: John Hastings 2/79.